google/wiki40b huggingface dataset:
HMS «Invincible» (R05)

Beskrivelse

HMS «Invincible» var i utgangspunktet tenkt å brukes som et helikopterhangarskip med jakt på undervannsbåter som den primære rollen, men var også ment å kunne operere Sea Harrier VTOL-fly. For at Harrier-flyene skulle kunne ta av med større nyttelast bestemte man seg under byggingen å inkorporere en rampe med en vinkel på 7° ved enden av rullebanen. Under en ombygging i 1986 ble rampen gjort større og vinkelen økt til 12°.
For selvforsvar er HMS «Invincible» utstyrt med Sea Dart-missiler, og etter Falklandskrigen i 1982 ble hun utstyrt med Phalanx CIWS anti-missilsystem. Etter ombyggingen i 1986 fikk hun Goalkeeper CIWS anti-missilsystem.

Operativ historie

HMS «Invincible» stod ferdig 11. juni 1980 og det første året av hennes karriere ble brukt på utprøvning av skipet og 29. oktober tok den første Sea Harrier av ved hjelp av rampen.
I 1981 tok hun del i flere NATO-øvelser, og man offentliggjorde at hun skulle selges til Australia for å erstatte HMAS «Melbourne». Men på grunn av Falklandskrigen ble salget aldri noe av.
Etter at Argentina invaderte Falklandsøyene 2. april 1982 seilte HMS «Invincible» 5. april for å møte de argentinske styrkene. Under Falklandskrigen fløy Sea King-helikoptrene hennes 3 099 tokt og Sea Harrier-flyene 599 tokt. Sea Harrier-pilotene hennes gjorde krav på 7 nedskutte argentinske fly. Hun ble værende på post frem til 17. september da hun ble avløst av søsterskipet HMS «Illustrious».
HMS «Invincible» har også tatt del i operasjoner mot det tidligere Jugoslavia og i Persiabukten.
Carl Peter Parelius Essendrop

Liv og virke

C.P.P. Essendrop ble cand.theol. i 1839. Han var fra 1842 lærer (adjunkt) ved Trondheim katedralskole. I 1849 ble han sokneprest i Klæbu og bestyrer av lærerseminaret samme sted. 
Han var biskop i Tromsø Stift (tilsvarer dagens tre nordligste fylker) fra 1861 til 1867, og stiftsprost i Kristiania fra 1868. Fra 1. juli 1872 til 24. oktober 1874 var han statsråd i kirkedepartementet. Han var biskop i Oslo fra 1. januar 1875 til sin død 18. oktober 1893. 
Han var også stortingsrepresentant for Kristiania fra 1877 til 1879.
Essendrop ble regnet som en begavet taler, og hans homiliebok «Prædikener til alle Aarets Helligdage» fra 1873 fikk stor utbredelse.
Ved Københavns Universitets 40-årsjubileum i 1879 ble Essendrop kreert til æresdoktor i teologi. Han var bror av Bernhard Ludvig Essendrop.
Talent (vekt)

Talent er en oldtidsenhet for masse. Det svarer generelt til massen av vann i en amfora, som svarer til en kubikk-fot. Ordet kommer fra det oldtidske, greske ordet for «å bære», for det var like mye som en soldat hadde lov å bære med seg. Det er en av de eldste kjente målenheter for vekt og har vært i bruk siden 3000 år f.Kr. Den ble lovfestet i Egypts tredje dynasti om lag 2600 år f.Kr. og tilsvarte da vekten av en kubikkfot vann. I løpet av historien har det variert mellom 25 og 50 kg. Den babylonske og den attiske var 26,2 kg. 1000 år f.Kr. ble talent koblet til den sumeriske enheten mine slik at 1 talent = 60 mine. Pund har på samme måte blitt definert som 1/60 av en kubikkfot vann.
Det norske seriesystemet i fotball for kvinner

Det norske seriesystemet i fotball for kvinner består av en nasjonal del, administrert av Norges Fotballforbund og en lokal del administrert av de forskjellige fotballkretsene. NFF har organisert en nasjonal øverste divisjon siden 1987. Den nøyaktige utformingen av den lokale delen, som strekker seg fra 3. divisjon og nedover, varierer fra krets til krets. 2. divisjon er en slags mellomting, da det er fotballforbundet som bestemmer antall avdelinger og lag, mens det er kretsene som tar seg av det administrative rundt kampoppsett, utnevnelse av dommere og så videre.
Starflight One

Handling

Starflight One er det første hypersoniske passasjerflyet i sitt slag og er hurtigere en alle andre passasjerfly. På sin jomfrutur skjer det noe uforutsett som gjør at den havner i bane rundt jorden og klarer ikke ved egen evne å manøvrere seg ned igjen. Dens eneste redning er romfergen Columbia som til deres hell blir klarert for en bergingsaksjon.
Outfoxed – Rupert Murdochs TV-kanal

Outfoxed – Rupert Murdochs TV-kanal (originaltittel: Outfoxed: Rupert Murdoch's War on Journalism) er en amerikansk dokumentarfilm fra 2004 som retter et kritisk søkelys på medianmagnaten Rupert Murdoch og den høyrevridde nyhetskanalen Fox News. Filmen er regissert og produsert av Robert Greenwald.
Filmen ble vist på NRK1 den 7. desember 2004 i programserien Utsyn.
Salangen (fjord)

Salangen (nordsamisk: Siellakvuotna) er en fjord i Salangen og Ibestad kommuner i Troms. Fjorden strekker seg 30 kilometer til botn av Sagfjorden. Den ytterste delen av fjorden, som går på sørsida av øya Andørja, blir vanligvis regnet som en del av Astafjorden. Fjorden har innløp mellom bygdene Lavangsnes på fastlandet og Kråkrø på Andørja.
På nordsiden av fjorden ligger bygda Furnes og herfra svinger Mjøssundet nordover på østsida av Andørja. Mjøsundbrua krysser sundet over til fastlandet.
På sørsida av fjorden ligger bygdene Håkavik og Rotvik. Øst for Rotvik går Sagfjorden sørøstover og inn til bygda Laberg og kommunesenteret Sjøvegan. Bygda Medby ligger på østsida av Salangen og herfra går Løksefjorden nordøstover inn til Løksebotn.
Fylkesvei 848 går langs nordsida av fjorden, mens fylkesvei 84 går langs østsida. På sørsida går Fv152 og Fv141.
John Bevan

Orkester

Tidlig på 1970-tallet startet Bevan på Nesodden John Bevan Big Band med 18 medlemmer, som spilte Glen Miller og Count Basies musikk og stil. Det stod for musikken ved flere norgesmesterskap i standard- og latinamerikanske danser på 1970-tallet, og for VM i latinamerikanske danser i Ekeberghallen høsten 1978.
Orkesteret hadde medlemmer som Biørn Barlo på saksofon, Gunnar Andersen og Atle Hammer på trompet, Erling Wicklund, Dag Aukner og Arne Johannesen på trombone, Gunnar Moreite på trommer. Bandet ble også gjestet av internasjonale artister som  Kenny Clare og Jimmy Staples, redaktør i musikktidsskriftet Crescendo, og som også var bandets arrangør i en periode.
Viser ved peisen

Viser ved peisen er et musikkalbum med Børt-Erik Thoresen og Åse Thoresen, utgitt i 1968.
Hjelp Moldova

Hjelp Moldova er en humanitær hjelpeorganisasjon. Organisasjonen har arbeidet siden 1993, og den er både religiøst og politisk uavhengig. Det meste av arbeidet i Hjelp Moldova er dugnadsbasert, og alt av utstyr og hjelpemidler er gratis.

Organisasjonen

I begynnelsen drev organisasjonen med rent nødarbeid, som for eksempel å gi ut forsyninger med mat og klær. Siden 2001 har Hjelp Moldova hatt et hovedprosjekt som heter ”Prosjekt synshjelp”. Tanken bak dette prosjektet er å rehabilitere og integrere alle synshemma, slik at de kan delta i samfunnet og ha et sosialt liv på lik linje med alle andre. I forbindelse med dette prosjektet har organisasjonen etablert et nasjonalt kompetansesenter for synshemma i hovedstaden i Moldova, den driver opplæring av leger, pedagoger og administratorer i hele landet, og den utstyrer alle sykehus i Moldova med nødvendig utstyr for behandling av synshemma mennesker i landet. Organisasjonen har også et samarbeid med FN om synshemma barn i Transnistria.

Hans Bjørn Bakketeig

Det nasjonale kompetansesenteret for synshemma i Moldova ble grunnlagt av den norske optikeren Hans Bjørn Bakketeig. Siden 2001 har Bakketeig hjulpet mange tusen mennesker i Moldova til et bedre liv. Det er laget en dokumentarfilm om Hans Bjørn Bakketeig som heter Moldovan Miracle, hvor et filmteam fulgte ham i tre år. Filmen er regissert av Stian Indrevoll, og hadde internasjonal premiere i 2017.
Respekt (film)

Respekt er en norsk dramafilm fra 2008, regissert av Johannes Joner. Filmmanuset er skrevet av Nigel Williams og Unge Nye.

Handling

Filmen handler om en skoleklasse på 12 gutter som skolen ikke vil ha. Handlingen utspiller seg i guttenes klasserom. Siden guttene har mobbet og laget bråk for alle lærerne på skolen, er det til slutt ingen som vil forelese for dem lenger. Når de innser at de står uten lærer, begynner de å undervise hverandre.
Utgards-Loke

Utgards-Loke (norrønt: Útgarða-Loki) var en av jotnene i norrøn mytologi og er omtalt Gylvaginning, første del av Snorre Sturlasons Den yngre Edda. Han bodde i Utgard i Jotunheim og må ikke forveksles med den Loke som levde blant æsene.

Tors ferd til Utgard

Snorre beretter at guden Tor en gang la ut på reise mot Utgard sammen Loke og fikk følge av Tjalve og Roskva. Underveis møtte de kjempen Skryme som var Tor overlegen i størrelse og styrke og som latterliggjorde Tor.
Framme i Utgard ble Tor og følget hans utfordret til konkurranser mot kjempene i hallen til Utgards-Loke. Loke tapte i kappspising mot Loge, Tjalve tapte i kappløping mot Huge og Tor selv tapte i bryting og kappdrikking, og ble latterliggjort da han ikke engang klarte å løfte Utgards-Lokes katt fra golvet. Etter striden fulgte Utgards-Loke gjestene ut og avslørte at han hadde brukt trolldom for å vinne over dem. Loge, som spiste raskere enn Loke, var ilden. Huge, som løp fra Tjalve, var tanken. Elle, som Tor tapte mot i bryting, var alderdommen, og enden av det drikkehornet Tor skulle tømme lå nede i havet. Katten var Midgardsormen som ligger rundt hele jorda. Utgards-Loke fortalte at det hadde satt støkk i alle da Tor løftet ene foten til ormen opp i lufta, og han hadde rettet seg så høyt at han nesten nådde i himmelen. Før Tor rakk å straffe Utgards-Loke for trolldommen sin, forsvant han.
Jotnen Skryme som Tor først møtte, var også Utgards-Loke i forkledning.

Utgards-Loke i Gesta Danorum

Den danske krønikeforfatter Saxo Grammaticus har i sin bok Gesta Danorum beskrevet kong Gorms og hans mann Thorkel Adelfars sjøferd til jotnenes land hvor de også kommer til Utgards-Loke. Beretningen her er mer uklar og bærer mer preg av å ligne en eventyrsaga skrevet i brytningstiden mellom hedendom og kristendom.
Inglorius mediocris

Utseende

En nokså liten, ensfarget brun smyger. Arten er uten slående kjennetegn. Undersiden er litt lysere enn oversiden.

Levevis

De aller fleste har larver på gress eller andre enfrøbladete planter.

Utbredelse

Arten er bare kjent fra Guatemala, El Salvador og Belize.
Klippan (sofa)

Klippan er navnet på en sofa fra den svenske møbelgiganten IKEA. Den opprinnelige Klippan- sofaen var en 2- seter, men i dag kan man i tillegg få kjøpt en 4- seter og diverse tilbehør som også går under navnet Klippan. Trekket kan skiftes ut dersom man ønsker det, og IKEA lanserer jevnlig nye farger og mønstre på trekkene de selger.

Design

Klippan er designet av Lars Engman. Ideen til designet kom da Engman opplevde at hans datter ødela to av hans dyre italienske skinnsofaer. Han så dermed behovet for et mer barnevennlig design. Den enkle og stabile utformingen tilsier at sofaen skal være sikker. Trekket kan også fjernes, og skal ideelt sett kunne vaskes i vaskemaskinen. Det første trekket gikk under navnet Bladhult, og var designet av den svenske tekstildesigneren Sven Fristed. IKEA har valgt å relansere dette trekket for å feire Klippans 30- årsjubileum i 2010.
Den enkle utformingen og mulighet til å endre trekket blir ofte trukket fram som årsak til at sofaen fortsatt selger godt.

Historie

Klippan debuterte på førstesiden til IKEA- katalogen i 1980. De første årene solgte den ikke spesielt godt. Salget har økt de siste årene, og Klippan er nå en av IKEAs mest solgte møbler med over 1,5 millioner solgte enheter siden 1998. Selv om sofaen ser ut som den gjorde da den ble lansert er det en del detaljer som er endret siden 1980. Blant annet har IKEA endret materialet i rammen fra heltre til sponplater og polyuretanskum. Den mest markante forskjellen er at sofaen nå kommer flatpakket. I 2004 ble rammen endret slik at den består av fire deler som kan settes sammen.
Produksjonen av Klippan var opprinnelig i Sverige, men ble tidlig flyttet til Polen av økonomiske årsaker. I dag er produksjonen spredt til flere land, blant annet Kina og USA.
Argyrophenga

Utseende

Middelsstore, brune sommerfugler. Oversiden er lysbrun med store, oransje flekker i den ytre delen av hver vinge. På forvingen omgir disse flekkene store, svarte øyeflekker med to hvite kjerner, på bakvingen to større og én mindre øyeflekk. Undersiden er gulbrun, bakvingen med hvite striper langs vingens lengdeårer, foprvingen med en oransje flekk som på oversiden.

Levevis

Larvene lever på gress i slekten Poa. De finnes helst på fjell-enger.

Utbredelse

Arten er utbredt på Sørøya i New Zealand.
Luleå stift

Luleå stift er et bispedømme i den Svenska kyrkan. Det ble grunnlagt i 1904 ved å skilles ut fra Härnösands stift. I forbindelse med delingen ble Kalmar stift i 1915 en del av Växjö stift. Luleå stift omfatter Västerbottens län og Norrbottens län.
Luleå stift består av åtte prostier, som er inndelte i 68 forsamlinger, fordelt på 63 pastorater. Bispesetet befinner seg i Luleå, sammen med Luleå domkyrka
Allerede i 1314 ble Ume sogn (idag Umeå landsforsamling) og Bygde sogn (idag Bygdeå forsamling) omtalt som de nordligste forsamlingene i Uppsala stift. I 1327 nevnes også Skellefte sogn (idag Skellefteå landsforsamling). Senere oppstod Pite sogn (idag Piteå landsforsamling) og Lule sogn (idage Nederluleå forsamling). På 1400-tallet ble Torne sogn (idag Torneå forsamling) og Kalix sogn (idag Nederkalix forsamling) grunnlagt.
Innenfor stiftet arbeides det i språkene svensk, finsk, tornedalsfinsk og samisk.
De primære vekkelsesbevegelsene i Luleå stift er læstadianerne og Evangeliska fosterlandsstiftelsen.
Drangedal Bortforklaring

Drangedal Bortforklaring er en duo fra Drangedal.
Duoen består av Tom Jackie «Hopalong» Haugen (vokal, gitar) og Steen-Vidar Larsen (gitar, vokal). Duoen ble opprettet i 1999 på restene av gruppen Prestestranda Vel Vel Vel, der Tom Jackie Haugen var med.
Tekstene inneholder underfundig humor med høy gjenkjennelsesfaktor i tillegg til seriøse temaer. Blant titlene kan nevnes «Veivesenet forsvant med potetåker'n», «Løpetid og lysbilder» og «På den blommande ø ligger 1 meter snø». Den sistnevnte en parodi på Evert Taube.
Ved Idas grav

«Ved Idas grav» eller vanligst kalt «Kors på Idas grav» er en av Nordens mest populære skillingsviser. Teksten er skrevet av Charlotte Berger, født Cronhielm (1784–1852) som var av adelsslekt. Da hun var 33 år giftet hun seg med Major Johan Göran Berger. Ekteskapet deres var ikke spesielt lykkelig, og han sløste bort mye av pengene hennes. Men han var en dyktig komponist, og satte melodi til flere av hennes dikt, blant andre dette. 
Charlotte Berger hadde en omfattende litterær produksjon. Allerede før hun giftet seg, hadde hun skrevet både moraliserende familieromaner og «røverromaner» under psevdonym. Hun skrev også noveller og teaterstykker som hun oversatte fra fransk. Hun hadde stoff på trykk i flere tidsskrifter og aviser, og «Kors på Idas grav», som den het opprinnelig, ble første gang publisert i Magazin för Kunst, Moder och Nyheder i 1826. Visa ble raskt populær og den har lånt melodien til en rekke andre viser, blant annet flere rallarviser. Den svenske versjonen har en del flere vers enn de fleste norske oversettelsene.

Svensk tekst: Kors på Idas grav

1.Mossbelupen hydda står vid Heklas fot,

höga granar skydda den mot stormens hot,

men därinne, sorgsna minne, livets storm en ros bröt av,

än vid strand vi finne kors på Idas grav.
2.Alfred skön, som våren drog till fjärran land,

blek med spridda håren Ida grät på strand.

Gå att strida, glöm ej Ida, hennes kärlek hennes tro,

sorgsen skall hon bida återkomstens ro.
3.Året slöt sin bana tvenne gånger om,

saknaden blev en vana ingen Alfred kom.

Van att lida stackars Ida, dolda smärtan för sin far

kraft att ensam strida än dess hjärta har.
4.Snart från bleka kinden blomman vek sin kos,

som Siroccovinden härjar Söderns ros.

Tårfullt öga mot det höga fåfängt följde hjärtas bön,

trohet båtar föga sveket blir dess lön.
5.Enda dotterens smärta tär den gamles bröst,

ömt hans fadershjärta skyndar att ge tröst.

Sörj ej Ida till sin sida snart jag Alfred återför,

blott for dig ja vida värld en vallfart gör.
6.Ida gick till stranden lik en ensam hamn

ritade i sanden månget älskat namn.

Morgondimma, middagstimma suckande hon andas här

månens bleka strimma finner henne där.
7.Skyhögt böljan svallar över havets bryn

åskan rysligt knallar blixten delar skyn.

Skepp förstöras nödrop höras, vraken slungas emot land

och av vågor föras måna uppå strand.
8.Av förtvivlan slagen Ida såg sin far,

redan skumt för dagen gubbens öga var.

Dödminuten är förfluten, döden redan kallar mig

Alfreds tro är bruten, han har svikit dig.
9.Nu sin hand han lade i sin dotters hand

ett farväl han sade gick til fridens land.

Döden svingar mörka vingar, nu ett hemskt, et smärtans ljud,

samma ängel bringar Idas själ till Gud.
10.Mossbelupen hydda står vid Heklas for,

höga granar skydda den mot stormens hot.

Men därinne sorgsna minne, livets storm en rös bröt av

än vid strand vi finne kors på Idas grav.
Michael von Melas

Bakgrunn

Det er litt uklart hvor han ble født: noen kilder sier at han ble født i Radeln (rumensk: Roadeș), mens andre kilder sier at han ble født i Sighișoara.

Offiser

Etter at han ble ferdig med studiene på Bergskolen i Sighișoara, og mot foreldrenes vilje, meldte han seg inn som kadett i Infanteriregimentet nr. 21 Arenberg (som befant seg midlertidig i Sighișoara) i 1746 (eller i 1752), der han ble forfremmet til kaptein. Som adjutant til feltmarskalk Leopold Josef von Daun deltok han i syvårskrigen, ble i 1781 oberst og i 1789 generalmajor.

Napoleonskrigene

Han ledet i 1793 en brigade ved Sambre, i 1794 som feltmarskalkløytnant ved Niederrhein, i 1795 ved Mittelrhein og i 1797 i Italia, der han en stund var øverstkommanderende etter at Jean-Pierre de Beaulieu hadde gått av. I 1799 ledet han de østerrikske troppene som sammen med troppene til Aleksandr Suvorov seiret ved Cassano d’Adda (27. april), ved Trebbia (17.-19. juni) og ved Novi Ligure (15. august)
Etter at Suvorov hadde reist til Sveits for å kjempe mot André Masséna, seiret han den 4. november med en armé av 35 000 østerrikere mot Jean-Étienne Championnet i slaget ved Genola (i nærheten av Fossano) og tok over Cuneo. I 1800 trengte han frem til Var og var i ferd med å forberede invasjonen av Provence, da Bonaparte trengte seg fram over Alpene og skar av Melas' kommunikasjon med Østerrike. Melas forsøkte den 14. juni ved Merango å bryte igjennom, og seiret i første omgang, men forlot slagfeltet for tidlig, slik at en mulig seier ble til et nederlag, og måtte godta Konvensjonen i Alessandria, for deretter å rømme til Italia og trekke seg tilbake bak elven Mincio. Den 20. juni 1800 sendte Bonaparte ham et sverd «som et bevis for min høye aktelse som jeg har for Deres troppers mot som vist på slagfeltet i Marengo.»
Kort tid etter ble han utnevnt til kommanderende general i Böhmen, gikk av i 1803 og døde den 31. mai 1806 i Elbeteinitz (dagens Týnec nad Labem) i Böhmen.
Eildon Hill

Historie

Arkeologiske funn viser at bygdeborgen var bosatt tilbake til rundt 1000 år f.Kr., i den skotske bronsealderen. Festningsvollene har blitt bygget og ombygget i minst tre faser. På det meste var det mellom 3000 og 6000 mennesker som bodde her, det høyeste folketallet i Skottland i denne perioden. Det er ikke gjort funn som tyder på at området hadde en betydelig befolkning i tiden rett før den romerske epoken. Det ble i sin tid antatt at denne Trimontium (tre fjell) kunne være Trimontium til folkegruppen Selgovae, som nevnes av den romerske geografen Klaudios Ptolemaios, men denne kilden anses ikke lenger som troverdig av forskerne.
På 100-tallet e.Kr. bygde den romerske hæren den store festningen Trimontium ved foten av åsen og ved bredden av elven Tweed. I tilknytning til festningen bygget de et signaltårn med flislagt tak på 11 meter i diameter midt på høyden i festningen. Festningen ble siden forlatt, men det er funnet romerske mynter og keramikk som antyder at en del av tomtene var i bruk igjen mellom 100-tallet og 300-tallet.

Geologisk formasjon

Det er mulig at Eildon Hills ble dannet dypt nedenunder jordens overflate som gamle lakkolitter. En lakkolitt er dannet i jordens skorpe når magma blir presset opp mellom lagene av sedimentert fjell. Dette får den overliggende strata til å bli skutt oppover som varm flytende magma som er mindre kompakt enn de omforliggende bergartene. Dette ble deretter utsatt for millioner av år med forvitring og erosjon for å danne liten fjellkjede.
Zhoushan

Zhoushan (kinesisk: 舟山; pinyin: Zhōushān) er et byprefektur i provinsen Zhejiang i det østre Kina, som omfatter Zhoushanøyene utenfor provinsens nordøstre kyst. Det sentrale Zhoushan, før kjent som Dinghai, hadde 169 761 innbyggere ved folketellingen i 2000, med totalt én million innbyggere i hele byprefekturet som administreres. Byprefekturet er provinsens minste, både av areal og innbyggertall.

Historie

Zhoushan har lenge vært et viktig handelssted i Kinas sjøhandel. Under første opiumkrig (1839–1842) ble øya okkupert av admiral Charles Elliot og ble ikke tilbakelevert før i 1846, da Qing-regjeringen hadde utbetalt krigsskadeerstatning i pakt med Nanjingtraktaten.

Samferdsel

Kinas riksvei 329 går gjennom området, fra Hangzhou via Shaoxing og Ningbo til Putuo på Zhoushanøyene.
Den lange hengebroen Xuhoumenbroen (riksvei 329) er i byprefekturet. Den var Kinas lengste hengebro da den ble åpnet for trafikk i 2008, og inngår i en serie på fem broer som – når de alle er ferdige – gir Zhoushanøyene fastlandsforbindelse.
Serafer

Kultur

Serafer blir brukt som symbol og motiv i allegorier, emblemer og våpenskjold. De har gitt navn til den svenske Serafimerordenen som har serafer i ordenskjedet.
Seiling under Sentralamerikanske og karibiske leker 2010

Seiling under Sentralamerikanske og karibiske leker 2010. Seiling var en av flere sporter i de tjueførste sentralamerikanske og karibiske leker som ble arrangert i Mayagüez på Puerto Rico i perioden 18. juli til 1. august 2010. Det var ellevte gangen som seiling var med i de sentralamerikanske og karibiske leker. Det ble konkurrert i åtte klasser, seks for menn og to for kvinner. Mexico ble beste nasjon med tre gullmedaljer foran Puerto Rico som også vant tre gull.
Friidrett under Sommer-OL 2004 – 400 meter kvinner

Resultater

Fra de seks kvalifiseringsheatene gikk de to første i hvert heat og de to raskeste tidene ellers videre til semifinalen.
Fra de tre semifinalene gikk de fire fremste i hvert heatet videre til finalen.
Alla tider vises i sekunder.
Q automatisk kvalifisert.
q en av de raskeste tidene ellers.

DNS startet ikke.

DNF kom ikke i mål.

NR markerer nasjonsrekord.

PB markerer personlig rekord.

SB markerer utøverens beste resultat i sesongen.

DSQ markerer diskvalifisert eller utestengt.
Verdipapirfond

Et verdipapirfond er en kollektiv investering der mange andelseiere går sammen om å plassere sine midler i verdipapirmarkedet. Verdipapirfondet er en egen juridisk enhet som eies av andelseierne, og midlene i fondet forvaltes av et forvaltningsselskap med konsesjon fra myndighetene.

Ulike verdipapirfond

Verdipapirfondenes forening klassifiserer inndelingen av verdipapirfond i fire hovedtyper, og en rekke undergrupper. Poenget med inndelingen er at det skal bli oversiktlig og lett å sammenligne avkastning, risiko og kostnader mellom reelt sammenlignbare fond. Verdipapirfond er en lovbeskyttet betegnelse, men den generiske betegnelsen fond er det ikke. Aksjefond, obligasjonsfond, pengemarkedsfond og kombinasjonsfond er alle sammen verdipapirfond.

Tilsyn

Finanstilsynet har ansvar for å kontrollere at forvaltningsselskapene driver sin virksomhet i henhold til loven og forskriftene. Finanstilsynet skal godkjenne alle verdipapirfond registrert i Norge. En viktig del av tilsynets arbeid er stedlige inspeksjoner hos selskapene, hvor blant annet rutiner, systemer og praksis kontrolleres. Tilsynet kontrollerer også at de ansvarlige i selskapene har den nødvendige kompetansen som kreves.

Bransjenormer

Medlemmene av Verdipapirfondenes forening har utarbeidet flere bransjenormer som regulerer flere virksomhetsområder, blant annet informasjon og markedsføring.